*Jézus így válaszolt: „Ha én dicsőíteném magamat, a dicsőségem semmi volna: az én Atyám az, aki megdicsőít engem, akiről ti azt mondjátok, hogy a ti Istenetek,* (Jn 8,54)

Önmagam dicsőítése nem ér semmit – mondja Jézus. Követendő példa. Akkor is, ha ennek az ellenkezőjét látjuk ma körülöttünk. Sajnos, gyakran találkozunk öndicsőítéssel. Pedig őszintén végiggondolva más eredményre jutna mindenki. Mire gondolok? A születés helye, időpontja, a születéskori egészség, a család, a környezet adta lehetőség mind Isten ajándéka. Ezek az alapok nem szerzett eredmények, hanem ajándék. Méghozzá Isten ajándéka. Ha értelmesen használom a lehetőségeimet, képességeimet, valami olyat is létrehozhatok, amit mások értékesnek tartanak. Az eredmény tehát a kapott és a továbbfejlesztésre kihasznált lehetőségek összhatásaként jelenik meg.

Amit kaptam, azért azt illeti a dicsőség, Aki adta. Jézus pontosan így viszonyul a fenti mondat alapján. Ő a Mennyei Atyát, mindannyiunk Atyját dicsőítette. Az Atya pedig gyönyörködik a Fiúban, Jézusban és megdicsőíti Őt. A zsidók meggyőződéssel vallják, hogy ez az Isten az ő Istenük is. És ki a Te Istened? *Vadon Gyula*